ມີຜູ້ຖືກແລ້ວ ລາງວັນທີ 1 ຂອງ Mega ລັອດເຕີຣີ 
ບັດລາງວັນທີ 1 ຂອງ Mega ລັອດເຕີຣີ ມູນຄ່າ 640 ລ້ານໂດລາ ມີຜູ້ຊື້ ບໍ່ໄກຈາກກຸງວໍຊິງຕັນ
ໂຄສົກຍິງຄົນນຶ່ງຂອງລັອດເຕີຣີສະຫະລັດ ກ່າວວ່າ ໄດ້ມີການຂາຍລັອດເຕີຣີຢ່າງໜ້ອຍ ໃບນຶ່ງ ທີ່ຖືກລາງວັນທີ 1 ໃນຈໍານວນເງິນທີ່ສູງເປັນປະຫວັດການ ຄື 640 ລ້ານໂດລາ ໂຄສົກຍິງຂອງລັອດເຕີຣີສະຫະລັດ ນາງ Carole Everett ກ່າວໃນຕອນເຊົ້າວັນເສົາມື້ນີ້ ວ່າ ບັດທີ່ຖືກລາງວັນທີ 1 ຂອງລັອດເຕີຣີ Mega Millions ໄດ້ຊື້ຈາກເມືອງ Baltimore ລັດ Maryland ຫ່າງຈາກນະຄອນຫຼວງວໍຊິງຕັນໄປທາງທິດເໜືອພຽງແຕ່ 60 ກິໂລແມັດ ເທົ່ານັ້ນ ຍັງບໍ່ທັນມີລາຍລະອຽດໃດໆກ່ຽວກັບຜູ້ມີບັດທີ່ຖືກລາງວັນທີ 1 ຫລືວ່າຍັງມີໃຜອີກທີ່ຖືກ ດັ່ງກ່າວນີ້ນຳ ຜູ້ທີ່ຖືກລາງວັນທີ 1 ສາມາດຮັບເອົາເງິນສົດງວດດຽວໂລດ 462 ລ້ານໂດລາ ຫລືຮັບເປັນ ງວດໆປະຈຳປີ ຂອງຈໍານວນເງິນທັງໝົດ ແລະຜູ້ທີ່ຖືກຕ້ອງໄດ້ເສຍພາສີໃຫ້ແກ່ລັດ ແລະ ລັດຖະບານກາງນຳດ້ວຍ ຄວາມຝັນຂອງການຢາກຖືກລັອດເຕີຣີເປັນຈຳນວນເງິນຫລາຍກວ່າ 600 ລ້ານໂດລານັ້ນ ເຮັດໃຫ້ຄົນພາກັນລຽນແຖວຊື້ຢູ່ຕາມຮ້ານຄ້າຕ່າງໆ ໃນ 42 ລັດທົ່ວປະເທດ ກຸງວໍຊິງຕັນ ແລະເກາະ Virgin Island ຂອງສະຫະລັດອາເມຣິກາກໍມີສ່ວນຮ່ວມໃນລັອດເຕີຣີ Mega Millions ໂອກາດທີ່ຈະເປັນຜູ້ຖືກຫວຍດັ່ງກ່າວແມ່ນ 1 ໃນຈໍານວນ 176 ລ້ານ ເງິນລາງວັນທີ່ຫຼາຍທີ່ສຸດເປັນປະຫວັດການໄດ້ເພີ້ມຂື້ນເລື້ອຍໆ ຫລັງຈາກບໍ່ມີໃຜຖືກລາງ ວັນທີ 1 ໃນເດືອນມັງກອນແລ້ວ ແລະການອອກ 18 ຄັ້ງຕໍ່ມາ ກໍຍັງບໍ່ມີຜູ້ໃດຖືກ